आंदोलनरत राहुल गांधी को लोगों ने पहले भी देखा है, लेकिन पहली बार उन्होंने इस तरह स्वतः-स्फूर्त राहुल के भीतर बुनियादी सवालों की लपट सुलगते देखी। बुधवार को जो हो रहा था, उसे देख कर राहुल संजीदा सरोकार से भरे हुए थे। उकसावों की तमाम क्षुद्र कोशिशों के बीच वे पूरी तरह संयत भी रहे। गुरुवार को पुलिस ने उन्हें जंतर-मंतर से उठा लिया और थाने ले गई। बावजूद इसके यह राहुल ही हैं कि अब तक नियमगिरि से ले कर भट्टा-पारसौल तक और जेएनयू से ले कर इस बुधवार-गुरुवार तक के सभी मौक़ों पर उनके आंदोलन के समंदर ने अपनी सरहदें नहीं लांघी। वरना आंदोलन की सियासत करने वाले तो अच्छी तरह जानते हैं कि कब एक कंकर फैंकने भर से लहरें इतना विकट रूप ले लेंगी कि सरकारों के लिए उनसे निपटना मुश्क़िल हो जाए।